Агенцијата за заштита на правото на слободен пристап до информациите од јавен карактер согласно член 109 став 4 од Законот за општата управна постапка (“Службен весник на Република Македонија“ бр. 124/2015), а врз основа на член 27 и член 34 став (1) од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр. 60/20), постапувајќи по Жалбата изјавена од А. М. од Скопје, поднесена против Решение на Агенцијата за супервизија на осигурувањето, по предметот Барање за пристап до информации од јавен карактер, на 26.08.2024 година го донесе следното

**Р Е Ш Е Н И Е**

**1**. Жалбата изјавена од А. М. од Скопје, поднесена против Решението на Агенцијата за супервизија на осигурувањето бр.10-529/2 од 06.08.2024 година, заведена во Агенцијата под бр.08-233 од 21.08.2024 година, по предметот Барање за пристап до информации од јавен карактер**, СЕ ОДБИВА како неоснована**.

**2. СЕ ПОТВРДУВА** Решението на Имателот на информација бр.10-529/2 од 06.08.2024 година.

**О Б Р А З Л О Ж Е Н И Е**

А. М. од Скопје, како што е наведено во Жалбата, на 19.07.2024 година поднела Барање за пристап до информации од јавен карактер до Агенцијата за супервизија на осигурувањето, со кое побарала по пошта да и се достави препис од информации по следните **прашања**:

1) Од новодоставеното решение бр. 10-1-496/2 од 16.7.2024 г. видно е дека постои контрадикција меѓу информациите што ми ги доставивте во претходното решение бр. 10-447/4 од 8.07.2024 каде наведовте на стр.3 дека за Агенцијата за супервизија на осигурувањето не е пречка да донесува наредби за отстранување на незаконитостите и одредување на дополнителни мерки согласно членовите 164, 165 и 167 од Законот за супервизија на осигурувањето, и покрај тоа што истото не е предвидено со Правилникот за начинот на постапување по претставки поднесени до Агенцијата за супервизија на осигурување и од трети оштетени лица.

Очигледно е дека наредбите се управни акти со кои Агенцијата ги задолжува осигурителните друштва да ги отстранат повредите сторени од нивна страна на Законот за супервизија на осигурувањето, Законот за облигациони односи, Законот за заштита на потрошувачите, Законот за задолжително осигурување во сообраќајот итн., и тука покрај Законот за супервизија на осигурувањето сообразно се применуваат одредбите од Законот за општа управна постапка, бидејќи Агенцијата е „самостојно и независно регулаторно тело, со јавни овластувања утврдени во овој закон“ ( чл.158 ст.1 од ЗСО)? Зарем наредбите (и решенијата) што ги донесува АСО не содржат увод, диспозитив/изрека и образложение?

2) Од решението што ми го доставивте, Ве молам за информација **како ќе постапи Агенцијата за супервизија на осигурување во случај да има приговор** од корисник/корисници (дури и обична поплака) дека определено осигурително друштво не ја почитува одредбата од чл.975 од Законот за облигациони односи во која е пропишано:

(1) Кога ќе настане осигурен случај, осигурувачот е должен да го исплати надоместот или сумата определена со договорот во договорениот рок кој не може да биде подолг од 14 дена, сметајќи од кога осигурувачот добил известување дека настанал осигурениот случај.

(2) Ако за утврдување на постоењето на обврската на осигурувачот и на нејзиниот износ е потребно извесно време, овој рок почнува да тече од денот кога е утврдено постоењето на неговата обврска и нејзиниот износ.

(3) Ако износот на обврската на осигурувачот не биде утврден во рокот определен во ставот (1) на овој член, осигурувачот е должен на барање од овластеното лице, да го исплати износот на неспорниот дел од својата обврска на име аванс.

И доколку осигурителното друштво на барање на овластеното лице не го исплати износот на неспорниот дел од обврската на име аванс во пропишаниот рок во цитираната законска одредба и ова лице/лица поднесе/поднесат приговор (и) до АСО (па дури и обична поплака), **како ќе постапи Агенцијата** (бидејќи овде се работи за кршење на Законот за облигациони односи со кој се регулира постапувањето на осигурителното друштво):

- Ќе донесе наредба согласно чл. 165 ст.1: „Агенцијата ќе донесе наредба за отстранување на незаконитостите, доколку во текот на спроведувањето на супервизијата на друштвото за осигурување се утврди дека:... точка 10)- друштвото за осигурување не ги почитува другите одредби од овој закон, или другите закони со кои се регулира работењето на друштвата за осигурување.“

- Или ќе достави известување/писмен одговор до подносителот според Правилникот?

**Како ќе утврди Агенцијата** дека подносителот на приговорот веќе се обратил до друштвото за осигурување т.е. дека се работи за кршење на одредбата од чл.975 од Законот за облигациони односи: Дали лицето ќе треба да достави примерок од барањето за надомест на штета поднесено до друштвото со ден на прием во друштвото и извод од неговата трансакциска сметка од која се гледа дека во законскиот рок друштвото не го исплатило авансот? Зарем Агенцијата нема да ги провери овие факти со цел да утврди дали е повредена одредбата од чл.975 од ЗОО?

3) Во чл.166 ст.1 од Законот за супервизија на осигурувањето е пропишано: „ Друштвото за осигурување е должно во определениот рок од ставот 2 на членот 165 од овој закон, да ги отстрани утврдените незаконитости и за тоа да достави извештај до Агенцијата. Извештајот ќе содржи појаснување на преземените мерки и ќе биде придружен со доказна документација за отстранетите незаконитости.“ (Ова важи и за наредбите од чл. 165 ст.1 точка 10 опишани погоре). Ако Агенцијата за супервизија за осигурување навистина нема законска надлежност да изведува докази, тогаш зошто законодавецот овде пропишал извештајот да биде придружен со “доказна документација“ од која АСО треба да се увери дека незаконитостите се отстранети?

Постапувајќи по наведеното Барање, Имателот на информации до Барателот доставил Решение бр.10-529/2 од 06.08.2024 година со кое одговарал на прашањата на Барателот, дополнувајќи дека „Во врска со поднесеното барање од 19 јули 2024 година, одговори по истото се содржани и во решенијата бр.10-447/2 од 10 јуни 2024, бр.10-447/4 од 8 јули и бр.20-496 од 16 јули 2024 година“.

Незадоволен од содржината на образложението на наведеното Решение, Барателот поднесе Жалба до Агенцијата, заведена под бр.08-233 на 21.08.2024 година. Истата ја поднесува,како што наведува, поради тоа што „Во наведеното решение не се дадени во целост конкретните информации...**како постапува АСО во ситуациите**...“.

Агенцијата, преку е-маил заведен под бр.08-233 од 21.08.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

На 23.08.2024 година, Имателот на информации до Агенцијата преку електронска пошта достави Одговор на жалба бр.10-2-592/2 од 22.08.2024 година во кој наведува: „Врз основа на сите добиени барања за информации од јавен карактер поднесени од страна на барателот А. М., во периодот од 10 јуни до 6 август 2024 година, Агенцијата за супервизија на осигурувањето одговори целоснои позитивно (решенија: бр.10-447/2 од 10 јуни 2024, бр.10-447/4 од 8 јули, бр.20-496 од 16 јули 2024 година и бр.10-529/2 од 6 август 2024 година). Одговорите не содржат противречности, проактивно од наша страна барателот беше комунициран и преку телефон со цел да се појаснат стручни термини, процеси од нашата област, а беше дадена и покана за реализација на средба во нашите простории (не беше прифатена)“. Во прилог на одговорот на жалба до Агенцијата се доставени сите барања од А. М. до Агенцијата за супервизија на осигурувањетои сите нејзини Решенија соодговори по барањата.

 Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата, истата **ја одби како неоснована, а Решението на Имателот на информации бр.10-529/2 од 06.08.2024 година го потврди**, поради следното:

По разгледувањето на Жалбата и сите останата списи по предметот, Агенцијата констатира дека во конкретниот случај, Имателот на информации постапил по Барањето на Барателот со донесување на Решение со кое Барањето се уважува и на Барател му се доставува соодветен одговор.

Во врска со наводите во предметната Жалба дека „Во наведеното решение не се дадени во целост конкретните информации...како постапува АСО во ситуациите...“, Агенцијата му укажува на Барателот на информации дека Имателот на информации согласно Законот за слободен пристап до информации од јавен карактер не е должен да превземе дополнителни дејствија, бидејќи појаснувањето кое го бара Барателот бара истражување, превземање на дополнителни дејствија и ангажирање на човечки ресурси.

Согласно член 3 став 1 алинеја 2 од Законот за слободен пристап до информации од јавен карактер, “информација од јавен карактер“ е информација во која било форма што ја создал или со која располага имателот на информацијата согласно со неговите надлежности. Имателот согласно одредбите на цитираниот Закон, **нема обврска да создава нова информација** за да ги задоволи потребите, прашањата и барањата на Барателот на информации.

Агенцијата утврди дека Имателот на информации постапил по предметното Барање за пристап до информации од јавен карактер, какои по претходни исти или слични барања од Барателот, при што за секое поединечно носел решенија со кои, своеволно, согласно своите надлежности, одговарал на сите прашања на Барателот, односно Имателот на информации постапил согласно своите надлежности кои произлегуваат од неговиот lex specialis.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**